ไทยพาณิชย์ปิดปรับปรุงอีซี่แอพฯ หลังระบบล่ม
ธนาคารไทยพาณิชย์ เผยระบบ SCB Easy แอพพลิเคชั่นล่ม ต้องปิดปรับปรุง ก่อนเปิดใช้อีกครั้ง 10 ก.ย. นี้
1 ก.ย. 2559

ธนาคารไทยพาณิชย์ เผยระบบ SCB Easy แอพพลิเคชั่นล่ม ต้องปิดปรับปรุง ก่อนเปิดใช้อีกครั้ง 10 ก.ย. นี้ 
รายงานข่าวระบุว่า ระบบ SCB Easy Application ของธนาคารไทยพาณิชย์ได้เกิดความขัดข้องตั้งแต่เมื่อวานนี้ (31 ส.ค.) แม้จะแก้ไขจนบางช่วงกลับมาใช้ได้ตามปกติ แต่ระบบยังขัดข้องส่งผลให้ลูกค้าจำนวนมากเข้าใช้งานไม่ได้ 
ล่าสุด ธนาคารไทยพาณิชย์ ได้ออกมาขอโทษลูกค้าที่ได้รับผลกระทบแล้ว พร้อมชี้แจงว่า ตามที่ระบบ SCB Easy Application ของธนาคารไทยพาณิชย์ได้เกิดความขัดข้อง เป็นผลเนื่องมาจากความนิยมในการใช้บริการทางการเงินผ่าน Application มากขึ้น เนื่องจากมีความสะดวก จึงทำให้มีผู้เข้าใช้งานในปริมาณที่สูงมาก ส่งผลให้ระบบไม่สามารถให้บริการได้ตามปกติ 
ด้วยเหตุผลดังกล่าว ธนาคารขอปิดปรับปรุงระบบ SCB Easy Application เป็นการชั่วคราวตั้งแต่วันนี้ เพื่อยกระดับการให้บริการให้มีประสิทธิภาพยิ่งขึ้น และจะเปิดให้บริการอีกครั้งในวันที่ 10 กันยายน 2559 ในระหว่างนี้ ลูกค้ายังสามารถใช้บริการผ่านช่องทางอื่นๆ ของธนาคารฯ ได้แก่ เว็บไซต์ www.scbeasy.com ซึ่งทำได้ทั้งช่องทางเครื่องคอมพิวเตอร์และโทรศัพท์มือถือ, สาขา และ ATM หากมีข้อสงสัยสอบถามข้อมูลเพิ่มเติมที่ศูนย์บริการลูกค้าธนาคารไทยพาณิชย์ (SCB Call Center) โทร.0 2777 7777
"ธนาคารฯ ต้องขออภัยเป็นอย่างสูงมายังลูกค้าทุกท่านที่ได้รับผลกระทบและไม่ได้รับความสะดวกในครั้งนี้ ธนาคารฯ ขอยืนยันว่าระบบของธนาคารฯ มีความปลอดภัยสูงสุด"